ז'וזף פרז

ז'וזף פרז (בצרפתית: Joseph Pérez; 14 בינואר 1931 - 8 באוקטובר 2020) היה פרופסור והיסטוריון צרפתי שהתמחה בהיסטוריה של ספרד. פרז התמחה בחקר ערש המדינה הספרדית המודרנית והיווצרות מדינות אמריקה הלטינית. בספריו, הוא בחן את גירוש ספרד, את תנועות העצמאות של אמריקה הספרדית, את המלכים הקתולים פרדיננד ואיזבלה, את קרל החמישי, קיסר האימפריה הרומית הקדושה, ואת פליפה השני, מלך ספרד.

== ביוגרפיה ==
ז'וזף פרז נולד בלרוק-דולם במחוז ארייז', המצוי בדרום צרפת, ליד הגבול הספרדי.<ref name=":1"></ref> הוריו היו ספרדים שהיגרו מבוקיירנט שבחבל ולנסיה.<ref name=":1" /> בתחילה למד ספרות באוניברסיטת פריז והוכשר כמורה לספרדית.<ref name=":2"></ref> ב-1955 מונה כמרצה לספרדית באוניברסיטת סופריור שבסן-קלו , פרוור של פריז.<ref name=":1" /> ב-1956 החל ללמד באוניברסיטת בורדו 3 (בהמשך אוניברסיטת בורדו מונטן ) ושם מונה, ב-1960, כאחראי על תחום התרבויות הספרדית והדרום אמריקאיות. את עבודת הדוקטורט שלו בנושא מלחמת הקהילות של קסטיליה פרסם פרז ב-1970, והתזה שלו נחשבת לאחד הניתוחים המקיפים ביותר של ההתקוממות הזו.<ref name=":2" /> תזה מקבילה שכתב, על היווצרות מדינות אמריקה הלטינית, העניקה לו מעמד מומחה בהיסטוריה של אמריקה הלטינית.<ref name=":1" />

ב-1969 מונה פרז לפרופסור לתרבות הספרדית והדרום אמריקאית באוניברסיטת בורדו 3, במקביל לשלב ההגנה על התיזה שלו, והמשיך בתפקיד זה עד 1997.<ref name=":0"></ref><ref name=":1" /> פרז שימש גם כחבר במרכז הלאומי למחקר מדעי (Directorio del Centre National de la Recherche Scientifique (CNRS)). בין השנים 1978 ו-1983 כיהן כרקטור אוניברסיטת בורדו 3.<ref name=":1" />

פרז פעל להפצת התרבות הצרפתית והספרדית משני הכיוונים: ראשית הוא ייסד את "בית הארצות האיבריות" (La Maison des Pays Iberiques), מרכז לתרבות ספרדית בצרפת אותו הגה ב-1979. המרכז נפתח ב-1984, ופרז עמד בראשו עד 1989.<ref name=":1" /> ומצד שני, בין השנים 1989 ל-1996 ניהל את בית ולאסקס (Casa de Velázquez) אשר במדריד, מוסד תרבות צרפתית במימון ממשלת צרפת, המיועד לתמיכה ביחסי הגומלין בין צרפת לתרבויות ההיספניות.<ref name=":0" /><ref name=":2" /><ref name=":1" /> פרז פרש לגמלאות זמן קצר לאחר שחזר מספרד.<ref name=":1" />

פרז נפטר ב-8 באוקטובר 2020 בבורדו, בגיל 89.

== פרסומים ומחקר ==
פרז התמקד בתקופה ההיסטורית שבין שלטונם של פרדיננד ואיזבלה, המלכים הקתוליים, לבין היווצרות ספרד המודרנית ואומות אמריקה הלטינית.<ref name=":2" /> פעמים רבות פרסם במקביל בצרפתית ובספרדית, וכתב מעל 12 ספרי היסטוריה בנושאי גירוש יהודי ספרד, מלחמת הקהילות של קסטיליה, תנועות העצמאות של אמריקה הספרדית, המלכים הקתוליים, קרל החמישי (קיסר האימפריה הרומית הקדושה), פליפה השני (מלך ספרד), גלות יהודי ספרד ועוד.<ref name=":1" /> בעבודותיו קרא תיגר על מוסכמות והשתמש במילים חריפות, כמו במחקריו בנושא האינקוויזיציה, תרסה מאווילה והמלכה איזבלה.<ref name=":1" /> בכל כתביו המדעיים נקט באותה שיטה: עיסוק במוקדי מחלוקת הקיימים בזיכרון הקולקטיבי, הצגת עובדות היסטוריות שנמחקו ממנו ותיקון הנרטיב על פי העובדות.<ref name=":1" /> הוא גם כתב מאמרים רבים, במיוחד בכתב העת Bulletin Hispanique, כמו גם הקדמתו ל-El caballero de Olmedo מאת לופה דה וגה.

== פרסים והערכה ==
* עבודת הדוקטורט של פרז זכתה באותה שנה בפרס Saintour<ref name=":1" />
* כיהן כרקטור אוניברסיטת בורדו 3 בין השנים 1978 ו-1983<ref name=":0" /><ref name=":2" />
* פרז היה חבר באקדמיה המלכותית להיסטוריה (Real Academia de la Historia) בספרד
* זכה בתואר דוקטור לשם כבוד מאוניברסיטת ואיאדוליד<ref name=":1" />
* אביר (1985) וקצין (2003) בלגיון הכבוד הצרפתי<ref name=":1" /><ref></ref>
* חברות במסדר האזרחי על שם אלפונסו העשירי החכם <ref name=":2" />
* מפקד במסדר איזבלה הקתולית<ref name=":1" /><ref name=":2" />
* ב-1991 קיבל את הפרס הבינלאומי של אליו אנטוניו דה נבריחה, מאוניברסיטת סלמנקה.<ref name=":2" />
* ב-25 בינואר 2007 הצביעה מועצת המנהלים של עיריית בוקיירנט פה אחד להעניק לו את התואר "בנה המאומץ של בוקיירנט", עיירה בה נולדו הוריו ושלושת אחיו<ref name=":1" />
* בשנת 2014 זכה cפרס נסיך אסטוריאס במדעי החברה, ההערכה המדעית הגבוהה ביותר בספרד, מתוך הכרה בחשיבות תרומתו לקשרים בין הקהילות המדעיות בצרפת ובספרד<ref name=":1" /><ref name=":2" />

== קישורים חיצוניים ==

* [https://www.fpa.es/interactives/joseph-perez/ ג'וסף פרז] באתר פרס נסיך אסטוריאס (באנגלית)

== הערות שוליים ==

קטגוריה:היסטוריונים צרפתים
קטגוריה:זוכי פרס נסיך אסטוריאס למדעי החברה
קטגוריה:קצינים בלגיון הכבוד
קטגוריה:מקבלי אות לגיון הכבוד
קטגוריה:צרפתים ממוצא ספרדי
קטגוריה:צרפתים שנולדו ב-1931
קטגוריה:צרפתים שנפטרו ב-2020